秋夜宿龍門香山寺奉寄王方城十七丈奉國瑩上人從弟幼成令問
作者：李白
朝代：唐

paragraphs: 朝發汝海東，暮棲龍門中。
水寒夕波急，木落秋山空。
望極九霄迥，賞幽萬壑通。
目皓沙上月，心清松下風。
玉斗橫網戶，銀河耿花宮。
興在趣方逸，歡餘情未終。
鳳駕憶王子，虎溪懷遠公。
桂枝坐蕭瑟，棣華不復同。
流恨寄伊水，盈盈焉可窮。